Dodeljena Nobelova nagrada za fiziku
Dva ruska naučnika nagrađena su za otkriće jedne vrste ugljenika sa neobičnim svojstvima 
Dva ruska naučnika podeliće ovogodišnju Nobelovu nagradu za fiziku zahvaljujući svojim eksperimentima sa jednom veoma izdržljivom i provodljivom vrstom ugljenika. Andre Geim i Konstantin Novoselov nagrađeni su za otkrića u vezi sa grafenima, providnim listićima ugljenika debljine samo jednog atoma. Kraljevska švedska akademija nauka, koja dodeljuje nagradu za fiziku, saopštila je da grafeni mogu da se upotrebe u proizvodnji potpuno novih vrsta elektronskih uređaja, kao što su providni ekrani osetljivi na dodir i svetleći paneli. Pomešani sa plastikom grafeni omogućavaju da ona postane elektroprovodljiva, a da se pri tom ne zagreva. 36-godišnji Novoselov je najpre radio sa 51-godišnjim Geimom kao doktorant u Holandiji. Obojica su sada profesori univerziteta u Mančesteru, u Britaniji. Nobelova nagrada za fiziku nosi milion i po dolara i zlatnu medalju. Dobitnici Nobelove nagrade za hemiju i književnost, kao i Nobelove nagrade za mir, biće objavljeni kasnije ove nedelje, dok će 11. oktobra biti objavljeno ime dobitnika Nobelove nagrade za ekonomiju.